Liefdesdriehoek lei glo tot verpleër se dood(Argieffoto: Miguel Roberts/AP) ŉ 34-jarige verpleër van die Oos-Kaap is Saterdag glo deur sy meisie se eks-kêrel doodgesteek. Die moord het glo in die verpleegstershuis op die perseel van die Zithulele-hospitaal, in Zithulele digby Mqanduli, afgespeel. Volgens sers. Kaya Matola-Mvanyashe, polisiewoordvoerder, het die verpleër en sy meisie omstreeks 04:00 saam met die verpleër se kamermaat drankies in die verpleegstershuis geniet. “Die meisie se eks-kêrel (21) het daar opgedaag. Hy het glo na die meisie gesoek. ŉ Struweling het tussen die eks-kêrel en die verpleër uitgebreek. Die verpleër is daartydens met ŉ mes gesteek,” het Matola-Mvanyashe bevestig. Die kamermaat het die hospitaal se sekerheidsbeampte gebel, wat die oorledene op die vloer aangetref en hom na die hospitaal gehaas het waar hy dood verklaar is. Die polisie is ook na die toneel ontbied en die eks-kêrel is in hegtenis geneem. Hy sal na verwagting Maandag in die landdroshof in Mqanduli verskyn. Nomakhosazana Meth, LUR van gesondheid in die Oos-Kaap, het ŉ ondersoek gelas na hoe die eks-kêrel met ŉ wapen die hospitaal se perseel betree het. Sy het ook haar skok oor die voorval uitgespreek en medelye aan die oorledene se familie betuig.